Document ID: 31997R0723

Tarybos reglamentas (EB) Nr. 723/97
1997 m. balandžio 22 d.
dėl valstybių narių veiksmų programų dėl EŽŪOGF Garantijų skyriaus išlaidų kontrolės įgyvendinimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi 1970 m. balandžio 21 d. Tarybos reglamento (EEB) Nr. 729/70 dėl bendrosios žemės ūkio politikos finansavimo [3] 8 straipsnyje nustatyta, kad valstybės narės turi imtis priemonių, būtinų įsitikinti, kad Europos žemės ūkio orientavimo ir garantijų fondo (EŽŪOGF) finansuojami sandoriai buvo iš tikrųjų įvykdyti ir vykdomi teisingai, užkirsti kelią pažeidimams ir juos nagrinėti bei atgauti dėl pažeidimų arba aplaidumo prarastas sumas;
kadangi dalinis finansavimas įvestas 1991 m. vasario 4 d. Tarybos reglamentu (EEB) Nr. 307/91 dėl Europos žemės ūkio orientavimo ir garantijų fondo Garantijų skyriaus finansuojamų tam tikrų išlaidų kontrolės stiprinimo [4] pirmosioms dvylikai valstybių narių pasibaigė 1995 finansinių metų pabaigoje, o trims naujoms valstybėms narėms jis baigsis 1997 finansinių metų pabaigoje;
kadangi Komisija Tarybai išsiuntė ataskaitą dėl Reglamento (EEB) Nr. 307/91 įgyvendinimo 1991-1993 metais, kurioje išreiškė nuomonę, jog valstybėms narėms toliau turėtų būti teikiama finansinė pagalba EŽŪOGF Garantijų skyriaus finansuojamoms išlaidoms kontroliuoti, atsižvelgiant į grėsmes Bendrijos finansiniam interesui;
kadangi reikia numatyti valstybių narių veiksmų programų išlaidų kontrolės srityje, apimančių kontrolės struktūrų pakeitimo ar tobulinimo ar jų efektyvumo didinimo priemones, finansavimą nustatytu laikotarpiu ir esamų asignavimų ribose;
kadangi programos turi atitikti tam tikrus reikalavimus, kad Komisija, susipažinusi su visais faktais, galėtų įvertinti valstybių narių siūlomas priemones;
kadangi programos gali būti daugiametės; kadangi dėl to jose turi būti nurodytos metinės įmokos mokamos valstybių narių kiekvienais metais;
kadangi reikia numatyti Fondo komiteto konsultavimą dėl metinių įmokų, kurios gali būti finansuojamos Bendrijos;
kadangi reikia numatyti, kad Komisija turi nustatyti didžiausią Bendrijos finansinės paramos kiekvienai metinei įmokai sumą;
kadangi reikia išlaikyti ir tobulinti kontrolės bei tiesioginio elektroninio informacijos tarp valstybių narių ir Komisijos apsikeitimo sistemas, apimančias ir tam tikrų išlaidų kontrolę;
kadangi reikia nustatyti, kad šiame reglamente numatytas finansavimas negali būti apjungiamas kartu su kitu Bendrijos finansavimu;
kadangi šio reglamento nuostatos liečia EŽŪOGF Garantijų skyrių, Bendrijos bendrai finansuojamos išlaidos turi būti laikomos intervencija, kaip apibrėžta Reglamento (EEB) Nr. 729/70 3 straipsnyje,
PRIĖMĖ ŠĮ REGLAMENTĄ:
1 straipsnis
1. Bendrija prisideda prie valstybių narių patiriamų išlaidų, įgyvendinant naujas veiksmų programas, kylančias iš Komisijos patvirtintų naujų Bendrijos įsipareigojimų, skirtų pagerinti EŽŪOGF Garantijų skyriaus išlaidų kontrolės struktūras ar veiksmingumą, finansavimo.
2. Šio straipsnio 1 dalyje nurodytose programose numatytos priemonės gali apimti pradines kontrolės tarnybų steigimo ar reorganizavimo išlaidas, įskaitant inspektorių perkėlimą ar samdymą ir jų užduotis, kontrolei reikalingos įrangos ir priemonių įsigijimą arba nuomą, mokymo ir informavimo organizavimą ir bet kokias kitas priemones, reikalingas didinti kontrolės veiksmingumą.
2 straipsnis
1. Valstybės narės ne vėliau kaip iki einamųjų kalendorinių metų birželio 1 d. Komisijai pateikia ateinančiais kalendoriniais metais pradėsimas įgyvendinti veiksmų programas, kurioms jos pageidauja gauti Bendrijos finansavimą. Po birželio 1 d. pateiktos programos nesvarstomos.
Tačiau tos veiksmų programos, kurios susijusios su pirmaisiais šio reglamento taikymo metais, Komisijai pateikiamos per du mėnesius po šį reglamentą įgyvendinančio reglamento įsigaliojimo dienos.
2. Programos gali būti daugiametės ir jose turi būti pateikiama tokia informacija:
- pradinės situacijos apibūdinimas ir analizė, kiek tai liečia inspektorius ir įrangą,
- planuojamų veiksmų tikslai,
- priemonių įgyvendinimo grafikas,
- išsamus prašomų finansuoti darbų aprašymas,
- kiekvienos veiksmų rūšies išlaidų sąmata, o daugiametėse programose - ir metinių išlaidų sąmatos,
- kiekvienos priemonės ekonominės naudos analizė.
3. Komisija išanalizuoja valstybių narių pateiktas programas. Ji gali paprašyti pateikti papildomą informaciją, kurios, jos nuomone, reikia programoms įvertinti.
3 straipsnis
1. Nuo antrųjų metų valstybės narės, pateikusios veiksmų programas pagal 2 straipsnio reikalavimus, iki birželio 1 dienos pateikia Komisijai informaciją dėl ateinančiais metais numatomų įmokėti metinių įmokų, būtent:
a) pateikia išsamų kitais metais suplanuotų atlikti darbų aprašymą ir detalią išlaidų sąmatą;
b) preliminarų per praėjusius metus įgyvendintų priemonių įvertinimą ir, jei reikia, pasiūlymą pakeisti pradinę programą.
2. Veiksmų programos metinės įmokos yra įmokamos tarp kiekvienų metų sausio 1 dienos ir gruodžio 31 dienos.
4 straipsnis
1. Bendrijos finansinė parama skiriama kalendoriniams metams, pradedant nuo 1997 metų, penkerius metus iš eilės.
Ji skiriama metinių asignavimų, biudžeto valdymo institucijos patvirtintų, atsižvelgiant į finansines perspektyvas, ribose.
2. Pasitarusi su Reglamento (EEB) Nr. 729/70 11 straipsnyje nurodytu Fondo komitetu, Komisija, atsižvelgdama į asignavimus ir valstybių narių pateiktos informacijos pagrindu, kiekvienai metinei įmokai nustato Bendrijos finansinės paramos didžiausią sumą.
Nustačius šios straipsnio dalies pirmojoje pastraipoje nurodytas metines sumas, pirmenybė teikiama daugiametėms programoms, kurios jau yra gavusios šiame reglamente numatytą Bendrijos dalinį finansavimą, ypač atsižvelgiant į ankstesnių metinių įmokų panaudojimo lygį.
Atsižvelgiant į ketvirtosios pastraipos nuostatas, Bendrija finansuoja 50 % valstybių narių per metus padarytų išlaidų, pripažįstamų tinkamomis pagal 1 straipsnį.
Jeigu išlaidų, kurias Bendrija gali finansuoti, yra daugiau nei finansavimui skirtų lėšų, atitinkamai mažinama trečioje pastraipoje nustatyta Bendrijos skiriamo finansavimo dalis.
3. Komisija gali imtis veiksmų, siekiant išlaikyti ir tobulinti kontrolės bei tiesioginio elektroninio informacijos apsikeitimo tarp jos ir valstybių narių sistemas.
5 straipsnis
Bendrijos finansavimas, kuris gali būti teikiamas pagal kitus reglamentus, būtent:
- 1994 m. sausio 24 d. Tarybos reglamentą (EB) Nr. 165/94 dėl Bendrijos bendro finansavimo nuotolinių stebėjimų tikrinimams ir iš dalies pakeičiančio Reglamentą (EEB) Nr. 3508/92, nustatantį tam tikrų Bendrijos paramos schemų integruotą administravimo ir kontrolės sistemą [5],
ir, dėl trijų kitų valstybių narių:
- 1989 m. gruodžio 21 d. Tarybos reglamentą (EEB) Nr. 4045/89 dėl valstybių narių atliekamo sandorių, sudarančių Europos žemės ūkio orientavimo ir garantijų fondo Garantijų skyriaus finansavimo sistemos dalį, patikrinimo ir panaikinantį Direktyvą 77/435/EEB [6],
- Reglamentą (EEB) Nr. 307/91,
- 1992 m. lapkričio 27 d. Tarybos reglamentą (EEB) Nr. 3508/92, nustatantį tam tikrų Bendrijos paramos schemų integruotą administravimo ir kontrolės sistemą [7],
neteikiamas pagal šį reglamentą.
6 straipsnis
Šio reglamento išsamios taikymo taisyklės priimamos Reglamento (EEB) Nr. 729/70 13 straipsnyje nustatyta tvarka.
7 straipsnis
Nuo antrųjų šio reglamento taikymo metų prie metinės finansinės ataskaitos, nurodytos Reglamento (EEB) Nr. 729/70 10 straipsnyje, pridedamas metinis įvertinimas.
Pasibaigus penktiesiems metams, Komisija, remdamasi valstybių narių parengtais įvertinimais, kuriuose nurodyta, ar įgyvendintos programos buvo veiksmingos, Tarybai pateikia ataskaitą apie šio reglamento taikymo rezultatus.
8 straipsnis
Bendrijos finansuojamos išlaidos laikomos intervencija pagal Reglamento (EEB) Nr. 729/70 3 straipsnio 1 dalį.
9 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1997 m. balandžio 22 d.

Labels: 4
15
18
6